CELEX: 32021R0769
Language: fi
Date: 2021-04-30 00:00:00
Title: Neuvoston asetus (EU, Euratom) 2021/769, annettu 30 päivänä huhtikuuta 2021, arvonlisäverosta kertyvien omien varojen lopullisesta yhdenmukaisesta kantomenettelystä annetun asetuksen (ETY, Euratom) N:o 1553/89 muuttamisesta

11.5.2021   
               
               
                  FI
               
               
                  Euroopan unionin virallinen lehti
               
               
                  L 165/9
               
            
         NEUVOSTON ASETUS (EU, Euratom) 2021/769,
         annettu 30 päivänä huhtikuuta 2021,
         arvonlisäverosta kertyvien omien varojen lopullisesta yhdenmukaisesta kantomenettelystä annetun asetuksen (ETY, Euratom) N:o 1553/89 muuttamisesta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 322 artiklan 2 kohdan,
         ottaa huomioon Euroopan atomienergiayhteisön perustamissopimuksen ja erityisesti sen 106 A artiklan,
         ottaa huomioon Euroopan komission ehdotuksen,
         ottaa huomioon Euroopan parlamentin lausunnon (1),
         ottaa huomioon Euroopan tilintarkastustuomioistuimen lausunnon (2),
         sekä katsoo seuraavaa:
         
                     (1)
                  
                  
                     Neuvoston päätöksellä (EU, Euratom) 2020/2053 (3) vahvistetut arvonlisäveroon (alv) perustuvat omat varat, jäljempänä ’alv-perusteiset omat varat’, olisi asetettava unionin käyttöön parhain mahdollisin edellytyksin. Sen vuoksi olisi vahvistettava säännöt, joiden mukaisesti jäsenvaltiot asettavat kyseiset omat varat saataville unionin talousarvioon.
                  
               
                     (2)
                  
                  
                     Yksinkertaisuuden ja läpinäkyvyyden varmistamiseksi ja hallinnollisen rasitteen vähentämiseksi alv-perusteiset omat varat olisi laskettava lopullisen monivuotisen painotetun keskimääräisen verokannan perusteella. Alv-perusteisten omien varojen perustan määritysmenetelmä olisi vahvistettava yhdenmukaisella tavalla siten, että alv-perusteisten omien varojen perustan ainoan lopullisen määritysmenetelmän lähtökohtana olisi oltava kunakin kalenterivuonna tosiasiassa kannetut tulot.
                  
               
                     (3)
                  
                  
                     Lopullisena monivuotisena painotettuna keskimääräisenä verokantana olisi käytettävä kunkin jäsenvaltion lopullista painotettua keskimääräistä alv-kantaa varainhoitovuoden 2016 osalta.
                  
               
                     (4)
                  
                  
                     Olisi otettava käyttöön luotettava ja nopea uudelleentarkastelumenettely, jotta voidaan ratkaista jäsenvaltion ja komission välillä mahdollisesti syntyvät erimielisyydet, jotka liittyvät alv-perusteisten omien varojen perustaa koskeviin selvityksiin mahdollisesti tehtävien oikaisujen määrään; näin vältetään aikaa vievät ja hintavat rikkomismenettelyt Euroopan unionin tuomioistuimessa.
                  
               
                     (5)
                  
                  
                     Jotta voidaan varmistaa neuvoston asetuksen (ETY, Euratom) N:o 1553/89 (4) yhdenmukainen täytäntöönpano, komissiolle olisi siirrettävä täytäntöönpanovaltaa alv-perusteisten omien varojen perustaa koskeviin selvityksiin tehtävien oikaisujen uudelleentarkastelumenettelyn täsmentämisen osalta ja jäsenvaltioiden ehdottamien ratkaisujen ja niihin liittyvien muutosten osalta, jotta voidaan määrittää alv-nettotulojen kokonaismäärän laskemiseksi huomioon otettavat tietyt määrät. Tätä valtaa olisi käytettävä Euroopan parlamentin ja neuvoston asetuksen (EU) N:o 182/2011 (5) mukaisesti.
                  
               
                     (6)
                  
                  
                     Asetus (ETY, Euratom) N:o 1553/89 olisi sen vuoksi muutettava vastaavasti.
                  
               
                     (7)
                  
                  
                     Johdonmukaisuuden vuoksi tämän asetuksen olisi tultava voimaan samana päivänä kuin päätös (EU, Euratom) 2020/2053, ja sitä olisi sovellettava samasta soveltamisen alkamispäivästä kuin kyseistä päätöstä eli 1 päivästä tammikuuta 2021. Tällä asetuksella asetukseen (ETY, Euratom) N:o 1553/89 säädettyjä muutoksia ei kuitenkaan saisi soveltaa varainhoitovuotta 2021 edeltävien varainhoitovuosien alv-perusteisten omien varojen perustaa koskevien selvitysten laatimiseen tai oikaisemiseen,
                  
               ON HYVÄKSYNYT TÄMÄN ASETUKSEN:
         
            1 artikla
            Muutetaan asetus (ETY, Euratom) N:o 1553/89 seuraavasti:
            
                        1)
                     
                     
                        Poistetaan ennen 1 artiklaa olevat sanat ”I osasto Yleiset säännökset”.
                     
                  
                        2)
                     
                     
                        Korvataan 1 artikla seuraavasti:
                        
                           ”1 artikla
                           Alv-perusteiset omat varat lasketaan soveltamalla päätöksen (EU, Euratom) 2020/2053 (*1) 2 artiklan 1 kohdan b alakohdan mukaista yhdenmukaista verokantaa tämän asetuksen mukaisesti määritettyyn perustaan.
                        
                        
                           (*1)  Neuvoston päätös (EU, Euratom) 2020/2053, annettu 14 päivänä joulukuuta 2020, Euroopan unionin omien varojen järjestelmästä ja päätöksen 2014/335/EU, Euratom kumoamisesta (EUVL L 424, 15.12.2020, s. 1).”"
                        
                     
                  
                        3)
                     
                     
                        Poistetaan ennen 2 artiklaa olevat sanat ”II osasto Soveltamisala”.
                     
                  
                        4)
                     
                     
                        Korvataan 2 artikla seuraavasti:
                        
                           ”2 artikla
                           Alv-perusteiset omat varat lasketaan neuvoston direktiivin 2006/112/EY (*2) 2 artiklassa tarkoitettujen verollisten liiketoimien perusteella.
                        
                        
                           (*2)  Neuvoston direktiivi 2006/112/EY, annettu 28 päivänä marraskuuta 2006, yhteisestä arvonlisäverojärjestelmästä (EUVL L 347, 11.12.2006, s. 1).”"
                        
                     
                  
                        5)
                     
                     
                        Poistetaan ennen 3 artiklaa olevat sanat ”III osasto Laskentamenetelmä”.
                     
                  
                        6)
                     
                     
                        Korvataan 3 ja 4 artikla seuraavasti:
                        
                           ”3 artikla
                           
                              1.   Tietyn kalenterivuoden alv-perusteisten omien varojen perusta määritetään jakamalla jäsenvaltion kyseisen vuoden aikana 2 artiklassa tarkoitetuista liiketoimista kantamien alv-nettotulojen kokonaismäärä, sellaisena kuin se on oikaistuna tämän artiklan 2 kohdan mukaisesti, 4 artiklassa säädetyn menetelmän mukaisesti lasketulla lopullisella monivuotisella painotetulla keskimääräisellä verokannalla.
                              Kyseinen lopullinen monivuotinen painotettu keskimääräinen verokanta ilmaistaan 4 artiklassa säädetyllä menetelmällä laskettuna prosenttiosuutena.
                           
                           
                              2.   Tämän artiklan 1 kohdassa tarkoitettujen alv-nettotulojen kokonaismäärää oikaistaan seuraavien huomioon ottamiseksi:
                              
                                          a)
                                       
                                       
                                          kaikki määrät, joita käsitellään omien varojen tarkoituksiin liiketoimina, joiden lähtö- tai määräpaikka on jokin jäsenvaltio, vaikka niiden lähtö- tai määräpaikka on jokin direktiivin 2006/112/EY 6 artiklassa tarkoitettu alue;
                                       
                                    
                                          b)
                                       
                                       
                                          kaikki määrät, jotka kertyvät liiketoimista, joiden lähtö- tai määräpaikka on jokin direktiivin 2006/112/EY 7 artiklassa tarkoitetusta paikoista, siltä osin kuin jäsenvaltio pystyy osoittamaan, että tulot on siirretty kyseiseen paikkaan;
                                       
                                    
                                          c)
                                       
                                       
                                          kaikki määrät, jotka ovat seurausta direktiivin 2006/112/EY rikkomisista johtuvista oikaisuista.
                                       
                                    
                           
                              3.   Kertomalla tämän artiklan 1 kohtaa soveltamalla määritetty määrä päätöksen (EU, Euratom) 2020/2053 2 artiklan 1 kohdan b alakohdan mukaisella yhdenmukaisella verokannalla saadaan unionin talousarvioon saataville asetettavat alv-perusteiset omat varat.
                           
                        
                        
                           4 artikla
                           
                              1.   Alv-perusteiset omat varat lasketaan kalenterivuosittain.
                           
                           
                              2.   Lopullinen monivuotinen painotettu keskimääräinen verokanta lasketaan 3–8 kohdassa säädetyllä menetelmällä.
                           
                           
                              3.   Lopullinen monivuotinen painotettu keskimääräinen verokanta on kunkin jäsenvaltion varainhoitovuoden 2016 osalta laskema prosenttiosuus noudattaen tämän artiklan säännöksiä, sellaisina kuin niitä sovelletaan ennen 1 päivää tammikuuta 2021.
                           
                           
                              4.   Prosenttiosuus, jona lopullinen monivuotinen painotettu keskimääräinen verokanta ilmaistaan, lasketaan neljän desimaalin tarkkuudella.
                           
                           
                              5.   Lopullisen monivuotisen painotetun keskimääräisen verokannan on oltava tarkastettu eikä sen osalta saa olla jäljellä 9 artiklan 2 kohdassa tarkoitettuja tiedoksi annettuja avoinna olevia kohtia.
                           
                           
                              6.   Painotettua keskimääräistä verokantaa, jonka osalta on annettu tiedoksi avoinna olevia kohtia, käytetään kunnes 9 artiklan 2 kohdassa tarkoitetut tiedoksi annetut kohdat on ratkaistu, ja sen katsotaan olevan väliaikainen monivuotinen painotettu keskimääräinen verokanta.
                           
                           
                              7.   Kun 9 artiklan 2 kohdassa tarkoitetut tiedoksi annetut kohdat on ratkaistu, tuloksena oleva prosenttiosuus korvaa väliaikaisen monivuotisen painotetun keskimääräisen verokannan, ja siitä tulee lopullinen monivuotinen painotettu keskimääräinen verokanta varainhoitovuodesta 2021 alkaen.
                           
                           
                              8.   Väliaikaisen ja lopullisen monivuotisen painotetun keskimääräisen verokannan välisestä mahdollisesta erosta johtuvat talousarviovaikutukset käsitellään neuvoston asetuksen (EU, Euratom) N:o 609/2014 (*3) 10 b artiklan 5 kohdan mukaisessa menettelyssä, jäljempänä ’saldoja koskeva vuotuinen menettely’.
                           
                        
                        
                           (*3)  Neuvoston asetus (EU, Euratom) N:o 609/2014, annettu 26 päivänä toukokuuta 2014, perinteisten, ALV- ja BKTL-perusteisten omien varojen käyttöön asettamisessa sovellettavista menetelmistä ja menettelystä sekä käteisvarojen saamiseksi toteutettavista toimenpiteistä (EUVL L 168, 7.6.2014, s. 39).”"
                        
                     
                  
                        7)
                     
                     
                        Kumotaan 5 ja 6 artikla.
                     
                  
                        8)
                     
                     
                        Poistetaan ennen 7 artiklaa sanat ”IV osasto Tilinpitoa ja käyttöön asettamista koskevat säännökset”.
                     
                  
                        9)
                     
                     
                        Korvataan 7, 8 ja 9 artikla seuraavasti:
                        
                           ”7 artikla
                           
                              1.   Jäsenvaltioiden on toimitettava komissiolle viimeistään kunkin vuoden heinäkuun 31 päivänä selvitys, josta ilmenee 3 artiklan mukaisesti määritetyn alv-perusteisten omien varojen perustan kokonaismäärä edellisenä kalenterivuotena ja johon 1 artiklassa tarkoitettua yhdenmukaista verokantaa on määrä soveltaa.
                           
                           
                              2.   Tämän artiklan 1 kohdassa tarkoitetun selvityksen on sisällettävä kaikki sellaiset perustan määrittämisessä käytetyt tiedot, jotka tarvitaan neuvoston asetuksen (EU, Euratom) 2021/768 (*4) 2 artiklan 4 kohdassa tarkoitettujen tarkastusten tekemiseen.
                           
                           
                              3.   Alv-perusteisten omien varojen perustan määrittämisessä on käytettävä uusimpia selvitystä laadittaessa käytettävissä olevia tietoja.
                           
                           
                              4.   Jäsenvaltiot voivat pyytää pidentämään tämän artiklan 1 kohdassa tarkoitettua määräaikaa, jos ne eivät poikkeuksellisten olosuhteiden vuoksi niistä riippumattomista syistä voi suorittaa laskelmia 3 artiklan mukaisesti ja siten noudattaa kyseistä määräaikaa. Tällainen pyyntö on tehtävä kirjallisesti komissiolle, ja siinä on selvitettävä poikkeuksellisten olosuhteiden syyt.
                           
                           
                              5.   Komissio voi tämän artiklan 4 kohdassa tarkoitettua pyyntöä tarkasteltuaan pidentää tämän artiklan 1 kohdassa tarkoitettua määräaikaa kerran enintään kahdella kuukaudella. Komission on ilmoitettava pyyntöjen lukumäärä ja niitä vastaavat päätökset 13 artiklan 1 kohdassa tarkoitetulle komitealle vuosittain.
                           
                        
                        
                           8 artikla
                           Jäsenvaltioiden on talousarviota varten toimitettava komissiolle viimeistään kunkin vuoden huhtikuun 15 päivänä arvio alv-perusteisten omien varojen seuraavan varainhoitovuoden perustasta.
                        
                        
                           9 artikla
                           
                              1.   Kaikki tämän asetuksen 7 artiklan 1 kohdassa tarkoitettuihin, aiempia varainhoitovuosia koskeviin selvityksiin mistä tahansa syystä tehtävät oikaisut tehdään yhteisymmärryksessä komission ja asianomaisen jäsenvaltion kesken.
                              Jos asianomainen jäsenvaltio ja komissio eivät pääse yhteisymmärrykseen jostakin oikaisusta, komissio ilmoittaa kyseiselle jäsenvaltiolle tarvittavasta oikaisusta kirjeellä. Kyseinen kirje katsotaan asetuksen (EU, Euratom) N:o 609/2014 12 artiklan 2 kohdan c alakohdassa tarkoitetuksi toimenpiteeksi.
                           
                           
                              1 a.   Asianomainen jäsenvaltio voi pyytää komissiota tarkastelemaan uudelleen tämän artiklan 1 kohdan toisessa alakohdassa tarkoitetulla kirjeellä tiedoksi annettua oikaisua kahden kuukauden kuluessa kyseisen kirjeen vastaanottamispäivästä. Uudelleentarkastelu saatetaan päätökseen päätöksellä, jonka komissio hyväksyy viimeistään kolmen kuukauden kuluttua jäsenvaltion pyynnön vastaanottamispäivästä.
                              Kun komission päätöksellä tarkastellaan uudelleen tämän artiklan 1 kohdan toisessa alakohdassa tarkoitetulla kirjeellä tiedoksi annettua oikaisua kokonaisuudessaan tai osittain vastaavia määriä, jäsenvaltion on asetettava saataville vastaava määrä. Jäsenvaltion oikaisun uudelleentarkastelupyyntö tai komission päätöksen kumoamiskanne eivät kumpikaan vaikuta jäsenvaltion velvoitteeseen asettaa saataville oikaisua vastaava määrä.
                              Kaikki 7 artiklan 1 kohdassa tarkoitettuihin selvityksiin tehtävät oikaisut kootaan yhteen kokonaisselvityksiksi, jotka muuttavat kyseessä olevia varainhoitovuosia koskevia aiempia selvityksiä.
                           
                           
                              1 b.   Komissio voi hyväksyä täytäntöönpanosäädöksiä, joissa täsmennetään menettely 1 a kohdassa tarkoitettua uudelleentarkastelua varten. Nämä täytäntöönpanosäädökset hyväksytään 13 artiklan 3 kohdassa tarkoitettua tarkastelumenettelyä noudattaen.
                           
                           
                              2.   Edellä 7 artiklan 1 kohdassa tarkoitettuja selvityksiä ei enää oikaista kyseessä olevaa varainhoitovuotta seuraavan neljännen vuoden heinäkuun 31 päivän jälkeen, ellei kyseisissä oikaisuissa ole kyse komission tai asianomaisen jäsenvaltion aiemmin tiedoksi antamista kohdista.
                           
                        
                        
                           (*4)  Neuvoston asetus (EU, Euratom) 2021/768, annettu 30 päivänä huhtikuuta 2021, Euroopan unionin omien varojen järjestelmää koskevista täytäntöönpanotoimenpiteistä ja asetuksen (EU, Euratom) N:o 608/2014 kumoamisesta (EUVL L 165, …, s. 1).”"
                        
                     
                  
                        10)
                     
                     
                        Poistetaan ennen 10 artiklaa olevat sanat ”V osasto Tarkastusta koskevat säännökset”.
                     
                  
                        11)
                     
                     
                        Korvataan 10–13 artikla seuraavasti:
                        
                           ”10 artikla
                           
                              1.   Kunkin jäsenvaltion on kunkin vuoden 30 päivään huhtikuuta mennessä ilmoitettava komissiolle mahdollisista ratkaisuista ja niihin liittyvistä muutoksista, joita se ehdottaa 3 artiklan 2 kohdan a ja b alakohdassa tarkoitettujen määrien määrittämiseksi. Ehdotetun ratkaisun yhteydessä on tarvittaessa ilmoitettava niiden tietojen luonne, joita jäsenvaltiot pitävät tarkoituksenmukaisina, ja sen on sisällettävä arvio alv-perusteisten omien varojen perustan arvosta kunkin kohdan osalta.
                              Komissio toimittaa tämän kohdan ensimmäisessä alakohdassa tarkoitetut tiedot, jotka se on saanut jäsenvaltiolta, tiedoksi muille jäsenvaltioille viimeistään saman vuoden toukokuun 31 päivänä.
                           
                           
                              2.   Komissio voi hyväksyä täytäntöönpanosäädöksiä jäsenvaltioiden tämän artiklan 1 kohdan mukaisesti ehdottamista ratkaisuista ja niihin liittyvistä muutoksista. Nämä täytäntöönpanosäädökset hyväksytään 13 artiklan 2 kohdassa tarkoitettua neuvoa-antavaa menettelyä noudattaen 60 päivän kuluessa siitä, kun 13 artiklan 1 kohdassa tarkoitettu komitea on antanut lausuntonsa.
                           
                        
                        
                           11 artikla
                           
                              1.   Asetuksen (EU, Euratom) 2021/768 2 artiklan 4 kohdassa tarkoitettujen tarkastusten seurauksena tämän asetuksen 7 artiklan 1 kohdassa tarkoitettu selvitys oikaistaan tämän asetuksen 9 artiklassa määritellyllä tavalla.
                           
                           
                              2.   Komissio arvioi 4 artiklan 2 kohdassa tarkoitetun lopullisen monivuotisen painotetun keskimääräisen verokannan osalta 9 artiklassa tarkoitetut jäsenvaltioiden toimittamat oikaisut, jotta painotetun keskimääräisen verokannan osalta avoinna olevia kohtia koskevat mahdolliset tiedoksiannot voidaan ratkaista.
                           
                        
                        
                           12 artikla
                           
                              1.   Kunkin jäsenvaltion on toimitettava komissiolle vuosittain tiedot kaikista merkityksellisistä muutoksista, joita ne ovat tehneet alv:n kantoon soveltamiinsa hallinnollisiin prosesseihin ja menettelyihin, aiemmin toimittamiinsa tietoihin verrattuna.
                           
                           
                              2.   Komissio tarkastelee yhteistyössä asianomaisen jäsenvaltion kanssa, voidaanko 1 kohdassa tarkoitettuja prosesseja ja menettelyjä parantaa.
                           
                           
                              3.   Komissio laatii joka viides vuosi kertomuksen jäsenvaltioiden toteuttamista alv:n kantoon liittyvistä toimenpiteistä ja niiden alv:n kannossa saavuttamasta edistyksestä sekä mahdollisista parannuksista.
                              Komissio toimittaa kyseisen kertomuksen Euroopan parlamentille ja neuvostolle ensimmäisen kerran viimeistään 31 päivänä joulukuuta 2025.
                           
                        
                        
                           13 artikla
                           
                              1.   Komissiota avustaa asetuksen (EU, Euratom) 2021/768 7 artiklan 1 kohdassa perustettu omia varoja käsittelevä neuvoa-antava komitea. Tämä komitea on Euroopan parlamentin ja neuvoston asetuksessa (EU) N:o 182/2011 (*5) tarkoitettu komitea.
                           
                           
                              2.   Kun viitataan tähän kohtaan, sovelletaan asetuksen (EU) N:o 182/2011 4 artiklaa.
                           
                           
                              3.   Kun viitataan tähän kohtaan, sovelletaan asetuksen (EU) N:o 182/2011 5 artiklaa.
                           
                        
                        
                           (*5)  Euroopan parlamentin ja neuvoston asetus (EU) N:o 182/2011, annettu 16 päivänä helmikuuta 2011, yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä (EUVL L 55, 28.2.2011, s. 13).”"
                        
                     
                  
                        12)
                     
                     
                        Lisätään 13 artiklan jälkeen artikla seuraavasti:
                        
                           ”13 a artikla
                           
                              1.   Komissio laatii kertomuksen alv-perusteisten omien varojen järjestelmän toiminnasta viimeistään 1 päivänä tammikuuta 2025. Kertomuksessa on ilmoitettava
                              
                                          a)
                                       
                                       
                                          niiden jäsenvaltioiden lukumäärä, jotka yhä soveltavat painotettua keskimääräistä verokantaa, johon mahdollisesti liittyy tiedoksiantoja avoinna olevista kohdista;
                                       
                                    
                                          b)
                                       
                                       
                                          kansallisia alv-kantoja koskevat mahdolliset muutokset.
                                       
                                    
                           
                              2.   Edellä 1 kohdassa tarkoitetussa kertomuksessa on annettava arvio siitä, onko alv-perusteisten omien varojen järjestelmä, erityisesti monivuotinen painotettu keskimääräinen verokanta, tehokas ja riittävä. Kertomukseen on tarvittaessa liitettävä ehdotus tämän asetuksen muuttamisesta lopullisen monivuotisen painotetun keskimääräisen verokannan laskemiseksi tuoreempien tietojen perusteella.”
                           
                        
                     
                  
                        13)
                     
                     
                        Poistetaan ennen 14 artiklaa olevat sanat ”VI osasto Loppusäännökset”.
                     
                  
         
            2 artikla
            Tämä asetus tulee voimaan päätöksen (EU, Euratom) 2020/2053 voimaantulopäivänä.
            Sitä sovelletaan 1 päivästä tammikuuta 2021.
            Edellä olevaa 1 artiklaa ei kuitenkaan saa soveltaa varainhoitovuotta 2021 edeltävien varainhoitovuosien alv-perusteisten omien varojen perustaa koskevien selvitysten laatimiseen tai oikaisemiseen.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 30 päivänä huhtikuuta 2021.
            
               
                  Neuvoston puolesta
               
               
                  Puheenjohtaja
               
               A. P. ZACARIAS
            
         
         
            (1)  Lausunto annettu 25. maaliskuuta 2021 (ei vielä julkaistu virallisessa lehdessä).
         
            (2)  Lausunto annettu 8. joulukuuta 2020 (ei vielä julkaistu virallisessa lehdessä).
         
            (3)  Neuvoston päätös (EU, Euratom) 2020/2053, annettu 14 päivänä joulukuuta 2020, Euroopan unionin omien varojen järjestelmästä ja päätöksen 2014/335/EU, Euratom kumoamisesta (EUVL L 424, 15.12.2020, s. 1).
         
            (4)  Neuvoston asetus (ETY, Euratom) N:o 1553/89, annettu 29 päivänä toukokuuta 1989, arvonlisäverosta kertyvien omien varojen lopullisesta yhdenmukaisesta kantomenettelystä (EYVL L 155, 7.6.1989, s. 9).
         
            (5)  Euroopan parlamentin ja neuvoston asetus (EU) N:o 182/2011, annettu 16 päivänä helmikuuta 2011, yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä (EUVL L 55, 28.2.2011, s. 13).